EKE Gyakorlóiskola Eger - Angyaljárat
A Gyakorlóiskolák Iskolaszövetségének elnöksége ebben az évben is meghirdette immár hagyományossá váló karácsonyi ajándékgyűjtő akcióját „Egy osztály – egy karácsony" jelmondattal, abból a célból, hogy a legkeletibb magyar nyelvterületen és igen nehéz sorban élő moldvai csángó gyerekek karácsonyát közösen örömtelibbé tehessük.
Nagy örömünkre az is hagyománnyá kezd válni, hogy felhívásunk lelkes fogadtatásra talál és az iskolák minden adománygyűjtő helyen bőven túlteljesítették előzetes felajánlásaikat.
A lelkes és hatékony szervező munka eredményeként az akcióban részt vevő fáradhatatlan pedagógusok, szülők és az önzetlen, jó szándékú diákok több mint 1250 cipősdoboznyi ajándékot és közel 50 nagyobb doboz és zsák tartós élelmiszert és ruhaneműt gyűjtöttek össze.
Azért, hogy a nagy szeretettel összegyűjtött és gondosan becsomagolt adományok a legmegfelelőbb helyekre kerüljenek a Romániai Magyar Pedagógusok Szövetsége (RMPSZ) által fenntartott és működtetett a Moldvai Csángómagyar Oktatási Program helyi tanítói és koordinátora voltak segítségünkre.
Az Ő közreműködésükkel két mikrobusznyi és a Smart Electronic APC Eurolog Kft jóvoltából öt raklapnyi karácsonyi ajándék és adomány jutott el a következő települések magyar iskoláiban tanuló óvodásainak, kisebb és nagyobb diákjainak kezébe:
Bogdánfalva,
Buda-Szeret-Klézse,
Csíkfalu,
Diószén,
Dumbravén,
Gajdár,
Kostelek,
Lábnyik,
Lészped,
Nagypatak,
Pokolpatak,
Pusztina,
Rácsilla,
Somoska,
Csángó Tanulmányi Központ
A felhívásunkhoz csatlakozott intézmények:
Testnevelési Egyetem Gyakorló Általános Iskola, Budapest
Megköszönve nagyszerű együttműködésetek, áldott, békés karácsonyi ünnepeket kívánok!